Med sin virtuose tegneteknikk og sitt distinkte kunstneriske uttrykk har Pirinen påvirket nye tegneseriekunstnere i Sverige siden 1980-tallet. Seriene og bildefortellingene hans er vanligvis tegnet med penn, pensel og svart tusj, og tegningene er preget av en ekspresjonistisk og surrealistisk stil med stor visuell oppfinnsomhet. Ofte er det grafiske eksperimenter med et vell av detaljer og presise og nervøse linjer og flater om hverandre, alt i svart og hvitt. Tonen er personlig og humoristisk, satirisk og rå, ofte med søte figurer i ellers til dels brutale motiver. I tillegg leker Pirinen fritt med språk, tid og rom.